21.09.2015 by psiholog.co
За много родители изразът „спи като бебе“ звучи като жестока ирония. Много пеленачета като че ли, изобщо не спят, особено когато, изтощените им родители го искат. Положението не става по-добро когато, детето порасне. Всъщност децата и тийнейджърите могат да бъдат засегнати от същите проблеми със съня, от които страдат и възрастните. Най-разпространеното смущение на съня, както при възрастните така и при децата е безсънието. Това означава повече от половин час, в който детето не може да заспи, и трудности при поддържането на съня – обикновено в комбинация с плач, мрънкане и чести ставания при малките деца. Ходенето насън, кошмарите и нощните страхове/при които детето пищи и плаче неутешимо, докато спи дълбоко/ също са разпространени, особено при по-малките.
Тийнейджърите също изпитват странни промени в биологичния си часовник, които ги карат да си лягат и да стават по-късно, отколкото преди. И понеже училището започва по едно и също време за всички деца, рано или късно това може да доведе до недоспиване при вашия тийнейджър.
От колко сън има нужда детето ви?
0-2 месеца 10,5 – 18 часа
2-12 месеца 14-15 часа
12-18 месеца 13-15 часа
1,5 – 3 години 12-14 часа
3 – 5 години 11-13 часа
5 – 12 години 9-11 часа
тийнейджъри 8-10 часа
Това разбира се, са средните изисквания, при всяко дете може да е различно. Но ако не получават достатъчно качествен сън, всички реагират еднакво. Също като възрастните, стават кисели, сънливи и не могат да се съсредоточават и функционират нормално.
Поне една четвърт от децата и тийнейджърите изпитват проблеми свързани със съня някакъв етап, като най-разпространено е безсънието. Много деца ходят насън, особено във възрастовата група 4-8 години. Само при 2-3% това е редовна практика, но 40% правят от време на време, някоя среднощна разходка. Около 5 % от децата страдат от нощни страхове, но това обикновено престава около осемгодишна възраст. Бои ли се детето ви от тъмното? Страхува ли се, че под леглото му или някъде в стаята има чудовище или нещо друго, което го плаши? В миналото се считаше, че само съвсем малките деца имат такива тревоги. Последните изследвания обаче показват, че и много по-големи деца имат сериозни среднощни страхове. От какво по-точно се боят децата? Неканените гости – обирджии или похитители, са в началото на списъка, следват в намаляващ ред призраци и чудовища, страховити сънища, страх от тъмното и гръмотевични бури, животни и разстройващи мисли, че нещо лошо може да се случи на детето или на родителите му. По-малките деца обикновено се страхуват от чудовища, призраци и страшни сънища, докато по-големите са по-податливи на обезпокоителни мисли. Едно изключително интересно изследване е проведено със 176 деца между 4 и 12 години в Холандия. Близо три четвърти от тях имали среднощни страхове. И те не намалявали в процеса на порастване. Децата над седем години даже имали повече страхове от по-малките. Като ги питали откъде идват страховете им, мнозинството от децата посочвали неща, които са видели, чели или чули, като основен виновник била телевизията. Най-интересен е обаче контрастът между преживяванията, за които холандските деца разказвали и свидетелствата на родителите им. Седемдесет и шест процента от децата споделили, че имат нощни страхове, но само тридесет и четири процента от родителите подозирали за това. В допълнение родителите си мислели, че нощните страхове изчезват с израстването, но това не винаги е точно така.
Filed Under: ПРОБЛЕМИ В ДЕТСКА И ЮНОШЕСКА ВЪЗРАСТ Tagged With: безсъние, дете, деца, сън